ट्रेनों में यात्रियों को परोसा जा रहा है बासी व बदबूदार खाना
आज 6 घंटे की देरी से अाएगी श्रीधाम एक्सप्रेस
रेलवे की लापरवाही का खामियाजा यात्रियों को भुगतना पड़ रहा है। ट्रेनों में यात्रियों को बासी और बदबूदार खाना परोसा जा रहा है। इतना ही नहीं इस बासी खाने के ज्यादा पैसे भी वेंडर वसूल रहे हैं। इसके अलावा प्लेटफार्म पर दर्जनों अवैध वेंडर खान-पान की सामग्री बेच रहे हैं। इन सबका खुलासा रविवार सुबह उस समय हुआ जब झांसी मंडल के एसीएम ने ट्रेनों और प्लेटफार्म पर स्टॉलों का निरीक्षण किया।
झांसी मंडल के एसीएम (असिस्टेंट कॉमर्शियल मैनेजर) बीके खरे स्वर्ण जयंती में ग्वालियर के लिए सवार हुए। श्री खरे ने स्टाफ के साथ स्वर्ण जयंती की पैंट्रीकार को चेक किया तो उसमें रखे चावल बासे थे और बुरी तरह बदबू मार रहे थे। श्री खरे ने पैंट्री कार के मैनेजर की फटकार लगाते हुए प्रकरण तैयार किया। स्वर्ण जयंती में इसी बासे चावल से तैयार जीरा राइस बेचते वेंडर को पकड़ा। वेंडर 40 के चावल के पैकेट के 50 रुपए वसूल रहा था।
कमसम पर दाल पतली : श्री खरे ने प्लेटफार्म नंबर 1 पर स्थित कमसम का निरीक्षण किया तो यहां पर दाल पानी जैसी पतली मिली। यह दाल 35 रुपए वाली थाली के लिए बनाई गई थी। इसके अलावा कमसम पर चेकिंग स्टाफ को जनता खाना भी नहीं मिला। वापसी में चेकिंग स्टाफ हीराकुंड में सवार हु्आ। हीराकुंड की पैंट्री कार में बासी इडली मिली।
प्लेटफार्म नंबर 2 पर हो रही थी ओवर चार्जिंग : श्री खरे के साथ आए स्टाफ ने प्लेटफार्म नंबर 2 पर एक स्टाल पर ओवर चार्जिंग पकड़ी। जब चेकिंग स्टाफ ने यात्री द्वारा खरीदे गए बिस्किट के पैकेट का रेट पूछा तो उसने 15 रुपए बताया, जबकि बिस्किट का पैकेट 10 रुपए का था। यह पैकेट यात्री ने स्टाल नंबर 5 से खरीदा था। इसके अलावा यहां से जनता खाने की क्वालिटी चेक करने के लिए पैकेट भी जब्त किए गए। इसी तरह स्वर्ण जयंती में अवैध रूप से खाना बेच रहे कमसम के वेंडर को भी चेकिंग स्टाफ ने पकड़ा। इसके पास खाना बेचने की अनुमति और कागजात भी नहीं थे।
उदयपुर इंटरसिटी के ब्रेक चिपके, धुआं उठा तो घबराए यात्री
खजुराहो से चलकर उदयपुर जाने वाली इंटरसिटी के ब्रेक रविवार शाम चक्कों से चिपक गए। ब्रेक चक्कों से चिपक जाने से धुआं उठ गया। धुअां देखकर यात्री दहशत में आ गए। इंटरसिटी के बी-1 कोच के चक्कों से ब्रेक डबरा स्टेशन के पास चिपक गए। चक्के चिपक जाने से ड्राइवर को ट्रेन चलाने में परेशानी आने लगी। ड्राइवर डबरा से ट्रेन को धीमी गति से ग्वालियर तक लेकर आया। इससे पहले इंजन के ड्राइवर ने रेलवे प्रबंधन को भी इसकी जानकारी दे दी। सूचना मिलने पर रेलवे का तकनीकी स्टाफ स्टेशन पहुंच गया। इंटरसिटी 30 मिनट की देरी से शाम 4.10 बजे ग्वालियर आई। इसके बाद पहले से खड़े स्टाफ ने चक्कों में आई गड़बड़ी को दूर कर ट्रेन को रवाना कर दिया।
स्टेशन पर चेकिंग करते रेलवे अधिकारी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva